## La Generalitat rep el Premi Diversa Institucional 2024 per la marca ‘Orgull de Comunitat’ i el seu compromís ferm amb la diversitat

*** Els premis els concedix l’Associació Diversa Global com a reconeixement a persones, empreses i institucions compromeses amb la diversitat
* El director general de Diversitat ha sigut l’encarregat de rebre el premi en una gala celebrada a Madrid**

La Generalitat ha sigut guardonada amb el Premi Diversa Institucional 2024 per la marca ‘Orgull de la Comunitat’, creada pel Consell per a visibilitzar el seu compromís ferm amb la diversitat i promoure una societat a la Comunitat Valenciana inclusiva i respectuosa.

El director general de Diversitat, Stephane Soriano, ha sigut l’encarregat de rebre este premi, en nom de la Generalitat, en una gala organitzada per l’Associació Diversa Global, que distingix amb estos guardons persones, empreses i institucions per la seua implicació amb la diversitat.

En la seua intervenció, Stephane Soriano ha mostrat la seua satisfacció per este premi que reconeix l’aposta de tot el Consell “en la defensa i el respecte de totes les persones, a combatre prejuís i a treballar per a crear una Comunitat Valenciana igual i diversa, inclusiva i segura, on tothom visca els seus drets en plenitud i llibertat”.

El director general ha recordat que l’objectiu de la marca ‘Orgull de Comunitat’ és “servir com un valor unificador per a totes les accions que es duguen a terme durant esta legislatura en matèria de diversitat, en favor del col·lectiu LGTBIQ+ i per a fomentar la inclusió i el reconeixement de totes les persones”.

“Fer diversa la diversitat apostant pel respecte i la igualtat, per la lluita contra la discriminació i els delictes d’odi, sense fer un pas arrere en la defensa dels drets de les persones LGTBIQ+ i a promocionar a la Comunitat Valenciana la diversitat en tots els seus vessants”, ha assegurat.

Davall del paraigua d’‘Orgull de Comunitat’ es coordina la celebració d’esdeveniments i actes relacionats amb la població LGTBIQ+ a les províncies d’Alacant, Castelló i València. En este model participen activament administracions de les tres províncies junt amb els agents socials del sector, amb l’objectiu de treballar conjuntament i “situar en el mapa com a referent LGTBIQ+ la Comunitat Valenciana”.

En este sentit, Stephane Soriano ha agraït en el seu discurs “el treball i la col·laboració” que estan realitzant molts ajuntaments, la Federació Valenciana de Municipis i Províncies, les diputacions i entitats del sector i, especialment, l’important paper que està exercint “el personal de la Direcció General de Diversitat i de les direccions territorials de la Conselleria”.

**Premis Diversa Global**

Diversa Global és una associació sense ànim de lucre creada en 2016 que treballa per a fomentar la diversitat en els sectors de l’empresa, el comerç i l’hostaleria, enfortir la relació empresarial i social, així com promoure la participació i cooperació entre organitzacions socials, empresarials i comercials.

Amb la d’enguany, ha celebrat huit edicions dels Premis Diversa, que s’han consolidat com a guardons de referència en l’àmbit de la diversitat, reconeixent la contribució dels qui han sabut mantindre, defendre i enriquir el seu treball amb la diversitat LGTBIQ+.

Fecha: 14/06/2024